C 308/22

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 308/08)

Šī publikācija dod tiesības trīs mēnešu laikā no šīs publikācijas dienas izteikt pret pieteikumu iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Huile de noix du Périgord”

ES Nr.: PDO-FR-2445 – 20.12.2018

ACVN (X) AĢIN ( )

1. Nosaukums vai nosaukumi

“Huile de noix du Périgord”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

“Huile de noix du Périgord” ir neapstrādāta pirmā spieduma eļļa, kuras iegūšanas process ir pilnībā mehānisks.

To iegūst tikai no ‘Franquette’, ‘Marbot’, ‘Corne’ un ‘Grandjean’ šķirnes valriekstu kodoliem.

Aukstā spieduma valriekstu eļļas krāsa var būt no salmu dzeltenas ar bāli zaļu atblāzmu līdz zeltaini dzeltenai, eļļa ir dzidra un tās konsistence – plūstoša. Tai raksturīga izteikta sausu valriekstu un maizes mīkstuma smarža, kuru papildina zaļo augu un svaigu valriekstu aromāta notis. Šie aromāti ir maigi un izpaužas ar noturīgu garšu.

Karstā spieduma valriekstu eļļas krāsa var būt no zeltaini dzeltenas līdz zeltaini brūnai, eļļa ir dzidra un tās konsistence – pārklājoša. Tai raksturīga augļaina valriekstu, svaigas maizes garozas un viegla grauzdējuma smarža, kuru papildina grauzdiņu un cepumu aromāta notis, kas piešķir apaļīgumu un noturīgu garšu.

Maksimālais skābes saturs ir 4 mg KOH uz gramu eļļas.

Peroksīda skaitlis ir ne vairāk kā 15 miliekvivalenti aktīvā skābekļa uz 1 kg valriekstu eļļas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Huile de noix du Périgord” iegūst no ģeogrāfiskajā apgabalā izaudzētiem valriekstiem, kas:

— žāvēti dabīgā veidā uz latu režģiem vai žāvēti ventilējot ar siltu un sausu gaisu. Otrajā gadījumā gaisam jāspēj izplūst cauri visai žāvējamo valriekstu masai un gaisa plūsmas temperatūra nedrīkst būt augstāka par 30 °C,

— pāršķelti manuāli vai mehāniski,

— izlobīti manuāli vai mehāniski.

No eļļas gatavošanā izmantotajiem valriekstu kodoliem vismaz 50 % jābūt ‘Franquette’ šķirnes valriekstiem.

Iepelējušus vai iepuvušus valriekstu kodolus eļļas ražošanā neizmanto.

“Huile de noix du Périgord” ražošanai paredzētie valriekstu kodoli drīkst būt formas un krāsas ziņā dažādi (ekstra kvalitātes, dzeltenīgi vai brūni, puses, mehāniski bojāti, atbirumi).

Visos gadījumos kodolam zem sēklapvalka jābūt baltam un atbirumu īpatsvars nedrīkst pārsniegt 20 % no izmantotās izejvielas kopējā svara.

Apžāvētos valriekstus un valriekstu kodolus, kas paredzēti “Huile de noix du Périgord” ražošanai, no 1. marta nākamajā gadā pēc ražas novākšanas glabā 2–8 °C temperatūrā, un relatīvajam gaisa mitrumam jābūt 60–75 % robežās.

No 31. oktobra nākamajā gadā pēc ražas novākšanas attiecīgos valriekstus un valriekstu kodolus ar aizsargāto cilmes vietas nosaukumu “Huile de noix du Périgord” apzīmētās eļļas gatavošanā izmantot vairs nedrīkst. Aizliegts jaukt kopā dažādu ražas gadu valriekstus.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Visiem ražošanas posmiem no valriekstu audzēšanas līdz “Huile de noix du Périgord” gatavošanai jānotiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus obligātajām norādēm, ko paredz pārtikas produktu marķējuma un noformējuma prasības, ar aizsargāto cilmes vietas nosaukumu “Huile de noix du Périgord” apzīmētās eļļas marķējuma galvenā etiķete ietver šādas norādes:

— cilmes vietas nosaukums “Huile de noix du Périgord”, kas atveidots ar burtiem, kuri ir vismaz tikpat lieli kā vislielākie marķējumā lietotie burti,

— (attiecīgā gadījumā) papildu norāde “extraite à froid” [aukstā spieduma eļļa],

— ja izmanto norādes “appellation d’origine protégée” [aizsargāts cilmes vietas nosaukums] vai “AOP” [ACVN], tām jābūt tieši zem nosaukuma.

4. Ģeogrāfiskā apgabala īsa definīcija

Ģeogrāfiskajā apgabalā ietilpst Aveyron, Charente, Corrèze, Dordogne, Lot un Lot-et-Garonne departamenta 645 pašvaldības.

5. Saikne ar ģeogrāfisko apgabalu

Saikni ar ģeogrāfisko apgabalu veido noteiktas produkta īpašības (valriekstu šķirne, ar ekstrakcijas metodi saistītais aromātu līdzsvars), kuras tam piešķīruši ģeogrāfiskajam apgabalam raksturīgie dabas un cilvēkfaktori un kuras ir produkta labās reputācijas pamatā.

“Huile de noix du Périgord” ražo tradicionālajā valriekstu un valriekstu kodolu ražošanas apgabalā.

Dabas faktoru ziņā ģeogrāfiskā apgabala klimats ir labi piemērots valriekstu audzēšanai. Apgabals atrodas galvenokārt Centrālā masīva Pjemontas daļā, kura klimatam raksturīgas siltas vasaras ar lielu nokrišņu daudzumu.

Apgabala reljefs atgādina trīs pakāpienus, kuri ved augšup un ir izvietoti uz dienvidrietumu–ziemeļaustrumu ass:

— pirmā “pakāpiena” iežus veido krīta perioda jūras kaļķakmens,

— otrā – juras perioda jūras kaļķakmens,

— bet trešais un pēdējais “pakāpiens” jau ir Lejaslimuzēnas plato –– Centrālā masīva pirmā priekškalne.

Visos trijos līmeņos augsnes ir labi strukturētas un ar labu dabisko noteci.

Dordoņas [Dordogne] upe un tās galvenās pietekas veido blīvu hidrogrāfisku tīklu, kas līdzīgi vēdeklim no Centrālā masīva izpleties lejup Atlantijas okeāna virzienā. Apgabala dienvidos to šķērso arī Lotas [Lot] upes ieleja.

Attiecībā uz cilvēkfaktoriem eļļas spiedēja amats Perigorā [Périgord] bijis plaši izplatīts jau XII gadsimtā, un eļļas spiestuvju tolaik bijis daudz.

Pēc novākšanas valriekstus izloba un kodolus šķiro pēc formas un krāsas, kas nosaka to pielietojumu un iegūtā produkta vērtību. Eļļas ražošanai izmantotie valriekstu kodoli parasti ir bojāti riekstu šķelšanas procesā, taču slimību neskarti, un zem sēklapvalka tie ir baltā krāsā.

Tradicionālā eļļas spiešanas iekārta sastāv no (granīta, krama vai smilšakmens) dzirnakmens valriekstu malšanai, čuguna pannas, kurā uz malkas uguns karsē samalto valriekstu masu, un preses, ar kuras palīdzību no valriekstu masas izspiež eļļu. Šāda tipa spiestuves ģeogrāfiskajā apgabalā var atrast darbojamies vēl šodien.

Ražošanas sistēmu modernizācija un jaunu materiālu izmantošana ir palielinājusi izstrādi un atvieglojusi pārstrādātāju darbu. Dzīvnieku vilcējspēka vai ūdensdzirnavu rata vietā dzirnakmeņus griež elektroenerģija. Laika gaitā parādījušās vara un nerūsējošā tērauda pannas, kuras karsē uz vieglāk kontrolējamās gāzes liesmas. Gandrīz pusē eļļas spiestuvju valriekstus maļ rokas vai pusprofesionālās gaļas mašīnās. Mērķis ir iegūt viendabīgu valriekstu masu. Karsēšana nav obligāta.

Eļļu no valriekstu masas izspiež mehāniski, izmantojot hidraulisku mehānismu, ūdensratu vai elektromotoru, vai manuāli ar sviru vai šķērskoku palīdzību. Pēc ekstrakcijas valriekstu eļļu istabas temperatūrā dekantē – nolej no nogulsnēm, lai iegūtā eļļa būtu dzidra. To var filtrēt caur papīra filtriem.

Līdztekus tradicionālajām spiestuvēm, kas ir būvkultūras vēsturiskais mantojums, kuru eļļas spiešanas turpināšana palīdz apsaimniekot un saglabāt, ir parādījušās modernākas spiestuves, kurās eļļas ražošana turpinās visu gadu bez pārtraukuma.

“Huile de noix du Périgord” ražošanai raksturīgākais ir tādu kvalitatīvu valriekstu izmantošana, kas iegūti no tradicionālām vietējām šķirnēm un/vai šķirnēm, kuras labi piemērojušās ražošanas apgabala pedoklimatiskajiem apstākļiem. Tādas šķirnes ir ‘Marbot’, ‘Corne’, ‘Grandjean’ un ‘Franquette’.

Vēl raksturīgi ir tas, ka iegūtajai eļļai neatkarīgi no ekstrakcijas metodes piemīt līdzsvarots aromāts ar labi sajūtamu un augļainu valriekstu smaržu.

Maigais, apaļīgais aromāts un noturīgā garša ir “Huile de noix du Périgord” eļļai tipiskas iezīmes.

Teritorijas dabiskās īpašības apvienojumā ar valriekstu audzētāju un pārstrādātāju zinātību gatavajam produktam piešķir patērētājiem atpazīstamu tipisku īpašību kopumu, kas palīdz nodrošināt “Huile de noix du Périgord” reputāciju.

Ražošanas apgabalam raksturīgie pedoklimatiskie apstākļi ļauj valriekstu kokiem labi augt un dod kvalitatīvu ražu. Augsnes ir labi strukturētas un ar labu dabisko noteci, nokrišņu režīms ir tāds, kāds valriekstu kokam vajadzīgs rieksta kodola veidošanās laikā, Centrālais masīvs aiztur no ziemeļiem nākošās aukstā gaisa masas, un apstādīto platību vērsums uz dienvidrietumiem nosaka to, ka pavasarī augsne iesilst ātrāk.

Turklāt daudzās upes un strauti ir ļāvuši lielā skaitā izbūvēt ūdensdzirnavas un eļļas spiestuves, kuras darbina hidrauliskā enerģija.

‘Corne’, ‘Marbot’ un ‘Grandjean’ ir vietējās šķirnes, kuras nav izplatījušās ārpus savas izcelsmes vietas, bet ražošanas apgabalā vide ir to augšanai īpaši piemērota. ‘Franquette’ ir ienācēja šķirne, kas ražošanas apgabalā atradusi attīstībai labvēlīgus pedoklimatiskos apstākļus. Visas izmantotās vietējās šķirnes ir izturīgas, augļi tām aizmetas zaru galos, un tas ļauj izmantot mazintensīvus audzēšanas paņēmienus. Šī īpatnība veicinājusi to, ka stādījumu blīvums, izmantotās starpkultūras un apūdeņošanas režīms ir katram valriekstu dārzam individuāls.

Minēto šķirņu izmantošana eļļas pārstrādē palīdz iegūt “Huile de noix du Périgord” raksturīgās aromātiskās īpašības.

Padziļināti pārzinādami vietējo vidi, ražotāji ir valriekstu dārzus iekopuši vietās, kur daba, augšņu struktūra un dziļums, topogrāfija un vērsums pret debespusēm ir tāds, kas veicina augsti kvalitatīva rieksta kodola veidošanos. Šīs izejvielas izmantošana ir izšķiroši svarīga, lai iegūtu kvalitatīvu valriekstu eļļu, un pārstrādes laikā tā ļauj izpausties “Huile de noix du Périgord” raksturīgajām valriekstu aromāta niansēm.

Uzkrātā vietējā zinātība par valriekstu lobīšanas un uzglabāšanas posmiem ļauj sagādāt kvalitatīvu izejvielu un palīdz no tās iegūt aromātisku un augļainu eļļu.

“Huile de noix du Périgord” ražošanas apgabals ir tas pats, kurā tradicionāli tiek ražoti ar ACVN “Noix du Périgord” apzīmētie valrieksti un kurš ir slavens ar svaigo valriekstu, sauso valriekstu un lobīto valriekstu produkciju.

Pārstrādātāju un eļļas spiedēju zinātība izpaužas rūpīgajā izejvielas atlasē. Valriekstu kodolus šķiro un atlasa pēc to krāsas un formas. Tos, kuru kvalitāte ir slikta, eļļas ražošanā neizmanto. Šie posmi garantē izmantoto valriekstu kodolu kvalitāti un ļauj iegūt aromātisku un augļainu eļļu ar noturīgu garšu.

Tāpat zinātība izpaužas padziļinātās zināšanās par ekstrakcijas paņēmieniem, un tas ir izšķiroši svarīgi, lai saglabātu eļļas aromātisko potenciālu un lai aukstā spieduma eļļā varētu uzplaukt sauso valriekstu, maizes mīkstuma un svaigo valriekstu, bet karstā spieduma eļļā – augļainā valriekstu un svaigas maizes garozas smarža.

Temperatūras regulēšana karsēšanas laikā, ja tādu izmanto, ir noteicošais solis, kas ļauj nodrošināt eļļas aromātu līdzsvaru. Mēdz sacīt, ka par eļļas spiedēja amata prasmi var spriest tieši pēc tā, cik labi viņš pieprot karsēšanu. Valriekstu masas temperatūrai paaugstinoties, augļaino aromātu intensitāte pakāpeniski samazinās un ļauj ieskanēties grauzdējuma notīm. Eļļas spiedējs karsēšanas temperatūru regulē atbilstoši vēlamajam aromātu līdzsvaram un grauzdējuma smaržas intensitātei. Turklāt valriekstu masa regulāri jāapmaisa, lai tā saglabātu viendabīgumu un nepiedegtu. Ar šo zinātību eļļas spiedējs nepieļauj, ka karsēšanas temperatūra pārsniedz 100 °C, jo tad izzustu valriekstu augļainais aromāts un tā vietā nāktu aizvien izteiktāka grauzdējuma smarža, kuru vēlāk nomainītu piedeguma smaka.

Turklāt ekstrakcijas paņēmienu pārvaldīšana ļauj eļļai iegūt pareizo krāsu, kas var būt no bāli dzeltenas līdz zeltaini brūnai.

Dekantēšana un glabāšana tumšā un vēsā vietā palīdz saglabāt valriekstu eļļas dzidrumu un aromātus.

ACVN “Noix du Périgord” atpazīstamības dēļ ražošanas apgabala valriekstu produkcijas pievienotā vērtība ir visai ievērojama. Tā izpaužas ar valriekstu koku stādījumu straujo izplešanos pēdējos gados, valriekstu eļļas ražošanas tradīcijas saglabāšanos un pat ar pārdošanas apjomu pieaugumu, produktam ieņemot redzamāku vietu tirgos, gadatirgos un dažādos svētkos, un nesenākā pagātnē ir iedibināts arī ikgadējs reģionāls konkurss par labāko Perigorā ražoto valriekstu eļļu. Turklāt ar ražotāju apvienības gādību 2003. gadā Perigorā izveidots ar valriekstiem saistīts izziņas tūrisma maršruts. Visbeidzot, produkts ir cieši saistīts ar Perigoras gastronomisko mantojumu un ar īpašo zinātību, kas to padarījusi atpazīstamu. “Huile de noix du Périgord” ne reizi vien ir tikusi apbalvota [Parīzes] Vispārējā lauksaimniecības konkursā.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-HuileNPerigord.pdf

(1) OV L 343, 14.12.2012., 1. lpp.